钦定古今图书集成/方舆汇编/职方典/第1526卷 > 《游冯虚洞记》丘禾实
## 钦定古今图书集成/方舆汇编/职方典/第1526卷 > 《游冯虚洞记》丘禾实

余既改《凤凰哨》，路于山之麓，因由麓得所谓“母猪洞”
者。洞高数十仞，玲珑层复，宛然楼居。洞左有水，自半
山东下，势如建瓴。前与洞水合流去为涧，觅水所自
来不可得。盖此山为藤萝所封，几千年矣。余既诧其
胜，则趣左右芟彝蕴崇之，行火焉。火烬，得洞门，门于
洞，稍折而西，曲卷逶迤，宛若天构。顾陡峻不可级，则
先后各一僮附葛，余以手若足属僮登焉。洞广数丈，
深倍之，前俯临涧，尚有藤萝封之，苍翠交映。其后为
沈泉，深数尺，清可以鉴泉。后崖最穹窿，稍左有门方
丈，厥中黯如。余不能渡泉，亦不敢就视。苐循崖而西，
有滴处，可级可达上洞。然循崖处，耳相错也，级处趾
相藉也，稍失足则堕泉中。余畏甚，然不能舍上洞。则
呼僮掖余，如初再登焉。登处有罅，下通者二，余不敢
旁睨。苐以目属，僮以足扪级，凡再喘息得达。余坐洞
门纵观之，则悬崖缤纷，如伏龙，如蹲虎，如委佩，如流
苏，不可状。乃前一罅直贯山顶，罅上一石直立如人
形，岩浆滴其首端，盖千百年来浆所结也。洞上睨下
洞，如百尺楼，瞷涧水又似在重檐下。凤山前峙，若相
拱揖，而北风袭人，令人有冯虚御风之想。余因名洞
曰冯虚，以更其陋。方余登洞时，余弟嘉捷甚，凡先余
上下者再，不恃僮，又数数代僮掖予。余既下，则鼓余
渡水视石门。余辞不能，则褰裳独往。久之，出谓余曰：
“门内方丈馀，更有重门，其中若明若暗，若泉若洲，且
重门上累累若有所属，殆龙蛇之属乎？”弟又前视泉
中一物，长尺有咫，鳞甲皆具。余恐其真龙也，挽俱出。
然弟犹惜不以火，竟云出。洞已晡，时相与就壶觞，然
意水所从来，不胜豪举，因复从左索之，复得一洞，深
入无内，履其旁则闻声如吼，稍入则闻声如雷，然不
知何物也。深入而后，乃知为澎湃声。有坎巉岩，下临
无际，则渟泓一潭也。余不敢入苐，闻之僮若此，因名
洞曰“雷鸣。”乃余弟索奇无已，仍援石下视，建瓴处则
当小洞，下有尾闾，为潭水所泄，水三叠如珠帘云。此
洞去冯虚洞百馀步，仍处高，然水不下泄，而旁穿为
瀑布，乃余所改路径。旁穿之上，石生如梁，小洞当路
旁，虽有声，然不令人见险。噫嘻！水亦有情，避余冯虚
之胜，又避余雷鸣之险，造化之秘，亦灵怪矣哉！此外
岩洞叠出，在在现奇。时方诛茅，未及尽觌而日暮矣。
因为兴尽之返归记之。